Aktoratet argumenterer for overlagt drap
Den verdensberømte friidrettsstjernens modellkjæreste, Reeva Steenkamp, ble natt til torsdag skutt og drept i sprinterens hjem i Pretoria. Ifølge Aftonbladet, som er til stede ved rettslokalet i Sør-Afrika, var siktedes far, bror og søster på plass. De fikk se et tydelig preget Pistorius under store deler av høringen. - Han gråter høyt og skjuler ansiktet i hendene, meldte den svenske avisen og skrev at Pistorius brøt sammen flere ganger i løpet av den drøye timen han var i rettssalen. Det var spesielt da dommeren nevnte «overlagt drap» at sprinteren tok til tårene. Siktede ble hørt om gårsdagens fatale skyting og svarte lavt på spørsmålene retten stilte. Aktoratet argumenterte for overlagt drap. I så fall risikerer Oscar Pistorius livstid i fengsel dersom han blir dømt. Forsvaret ville at forhandlingene skulle utsettes til tirsdag og fikk medhold hos dommeren og aktoratet. Dermed må 26-åringen tilbringe helgen på politistasjonen. Grunnen til dette var at begge parter ønsket mer tid til å forberede sine argumenter.Pistorius ankom retten med en jakke over hodet og en bok foran ansiktet, og det var flere bekjente av Pistorius til stede. - De var et kjempefint par. Det som har skjedd er ubegripelig. De lo alltid og viste åpent sin kjærlighet, sa en nær venn av friidrettsutøveren til Aftonbladet før rettssaken startet. Pistorius er siktet for det sjokkerende drapet på modellkjæresten som torsdag preget nyhetsbildet over hele verden - og det lokale politiet virker sikker i sin sak: - Det er ingen andre mistenkte, sier politiets talsperson Denise Beukes til AFP. Ifølge sørafrikansk media skal den siktede ha skutt kjæresten fire ganger gjennom en baderomsdør, melder nyhetsbyrået Reuters.Ifølge The Guardian skal Hagen Engler, tidligere redaktør i den sørafrikanske utgaven av mannebladet FHM, ha kjent Steenkamp siden hun var 15 år. - Hun var en fantastisk jente. En veldig intelligent person. Hun hadde en moden forståelse av modellindustrien og en morsom humoristisk sans. Som en gutts humoristiske sans. Hun var talentfull og på vei til å bli suksessrik, sier Engler. Det sydafrikanske idrettsforbundet (SASCOC) vil ikke kommentere siktelsen mot Pistorius: - Det hadde vært uansvarlig og upassende å kommentere den påståtte hendelsen før den offisielle utredningen er klar, skriver forbundet i en pressemelding ifølge AFP torsdag. Det skal ha vært vitner i nærheten av huset til Pistorius i Silver Woods Estate da hendelsen skjedde. - Først hørte vi skudd og skrik etterfulgt av stillhet i ti minutter, skal et vitne ha sagt til den britiske avisen The Sun.«Blade Runner» har fått tilnavnet sitt fordi han har amputert begge bena og løper med proteser. Da han ble født i Johannesburg i 1986, hadde han bare to tær på hver fot, og manglet i tillegg leggbein. Foreldrene bestemte at han skulle amputere begge beina, og han fikk proteser. Han har også tilnavnet «verdens raskeste mann uten ben». Han deltok for første gang i paralympics i 2004, og for første gang i en konkurranse for funksjonsfriske i 2007. «Blade Runner» tok gull på 400- og 100-meter under paralympics i fjor, og i paralympics i Beijing i 2008, tok han gull på både 100-, 200- og 400-meter.
Gråtende og med ansiktet i hendene fikk Oscar Pistorius (26) høre aktoratets melding. Den drapssiktede friidrettsstjernen forlot retten sønderknust fredag formiddag.